
Forbehold

Denne boken bygger på mine personlige oppfatninger, erfaringer og subjektive tolkninger av hendelser, samtaler og informasjon. Jeg har gjort mitt beste for å sikre nøyaktighet, men synspunktene som fremkommer er mine egne, og derfor kan andre tolke situasjonene annerledes. Verken jeg eller forlaget påtar oss ansvar for eventuelle feil, unøyaktigheter eller utelatelser. Innholdet er ikke ment å skade noen enkeltpersoner, selskaper eller organisasjoner som blir nevnt, og enhver omtale av disse er basert på tilgjengelig informasjon og egne erfaringer på tidspunktet for skrivingen.




Prolog

THAILAND 25. JANUAR 2022



«Nå skal jeg tørre å være litt unorsk. Jeg hadde en presentasjon der jeg så ett år inn i fremtiden, der jeg snakket som om året var tilbakelagt, at 2022 var avsluttet. Der sa jeg at Easee var verdsatt til 100 milliarder dollar, og da som et low estimate.» Jonas Helmikstøl, gründer og CEO i Easee, har akkurat fått etablert seg i en leilighet i Thailand. Journalist Linn Marie Hammernes i Finansavisen gjør et videointervju med ham i forbindelse med at han vant prestisjekåringen Entrepreneur Of The Year i regi av revisjonsgiganten EY.

En slik verdsettelse ville gjort det fire år gamle selskapet Easee til det mest verdifulle selskapet på Oslo Børs, mer verdifullt enn Equinor (verdsatt til cirka 95 milliarder dollar ved utgangen av 2022), DNB (cirka 26 milliarder dollar) og Telenor. Disse tre er lokomotiver i norsk næringsliv gjennom generasjoner. Tre selskaper med jevn vekst, internasjonal suksess og solid inntjening gjennom en mannsalder. Tre selskaper med solid støtte og drahjelp fra alle politiske partier. Hvordan kunne Easee på bare tre– fire år knuse disse, og alle andre selskaper på Oslo Børs?

Helmikstøl smiler av egen verdsettelse, men mener den er realistisk. Han begrunner den solide verdsettelsen slik: «Hvis vi virkelig hadde gått inn på det nå, og vist planene vi har, det som er i gang, alle tingene som ligger i pipen, så hadde vi fint vært verdsatt til 100 milliarder dollar. Det vi gjør nå, er bare en sped begynnelse. Det er ingenting. Vi skal i gang med hurtiglading. Vi skal inn i hjemmene til folk, vi skal inn i strømnettet. Vi kommer til å skape et helt nytt økosystem på lik linje med internett. Vi skal ta kontroll over hele nervesystemet – strømnettet – og bruke og regulere all denne kraften mye mer dynamisk. Vi vil fjerne monopolet rundt strømnettet og gjøre det mer dynamisk og bærekraftig. Vi bryr oss om folk og vil ikke at de skal svi for suboptimal, kortsiktig tenkning,» fortsetter Easee-gründeren med stor entusiasme.

Easee ble startet i 2018 av Jonas Helmikstøl, Kjetil Næsje og Steffen Mølgaard. Det første hele driftsåret, 2019, endte med en topplinje på nesten 100 millioner kroner, nesten 10 millioner på bunnlinjen og en driftsmargin på 13 prosent. Det er solid og en uvanlig sterk start i vår del av verden.

I mars 2020 ble verden i praksis stengt ned på grunn av det svært smittsomme koronaviruset. Reiser over landegrenser ble bortimot forbudt. Det samme gjaldt reiser innad i land, regioner og byer. Folk jobbet hjemmefra, trente hjemme, spilte hjemme og holdt seg stort sett i ro. Da 2021 var over, et år der verden fortsatt var tynget av koronapandemien, hadde Easee solgt 250 000 elbilladere. 2021-regnskapet viste nesten 1,5 milliarder kroner i omsetning og et årsresultat på nesten 400 millioner. Driftsmarginen var på solide 37 prosent. Easee hadde kanskje satt norgesrekord i rask og lønnsom vekst.

På tre år hadde Easee økt til oppunder 300 ansatte og tilstedeværelse i 17 land, blant andre Storbritannia, Tyskland, Frankrike, Danmark og Sverige – som ble det største markedet etter Norge. Målet for 2022 var å selge én million elbilladere og nå en omsetning på 5 milliarder.

Hva var hemmeligheten bak suksessen? Kjærligheten til folk gjennomsyret alt Helmikstøl gjorde, inkludert behandlingen av egne ansatte. Han ville bygge en bedriftskultur tuftet på kjærlighet og fikk tidlig på plass Head of Love og en Chief Caretaker. «From Norway with love: Easee skal forme fremtidens strømnett og bedriftskultur. Det innebærer å bygge skalerbar og fremtidsrettet teknologi, samtidig som vi går foran og setter folk først,» skriver Easee på sin nettside og fortsetter på engelsk:

«Strømnettet består av veldig gammel teknologi. Vi vil komme inn og gjøre det mye mer dynamisk og digitalt slik at man kan utnytte den kapasiteten som er der på en mye, mye bedre måte. I dag er det veldig statisk og enten av eller på, men om vi kan levere teknologi som gir jevnere opp- og nedjustering i Norge, Europa og resten av verden, så blir det mye rimeligere for folk. Det trengs for verden blir elektrisk enten vi vil det eller ei.»

«Så får vi se da om Easee har revolusjonert strømnettet om ti år og om Easee er verdt 100 milliarder dollar,» avrunder journalist Linn Marie Hammernes videointervjuet.

«Vi liker å sette oss insane goals, umulige mål, og strekke oss etter dem. Visjonen er å levere et komplett økosystem. Å starte med elbillading, gå videre inn i hjemmet og å forme fremtidens strømnett og fremtidens bedriftskultur der vi setter menneskene først. Det skal ikke stå på ambisjonene i hvert fall. Vi skal gi gass og sette standarden. Vi kommer til å gjøre alt vi kan for å utvikle teknologien videre,» sier Helmikstøl til slutt.

Som det heter på Easee.no: The Easee way er “Powered by love. Love for each other and our planet. That is the Easee way.»

